Od vysielania pracovníkov a digitálneho hospodárstva cez Brexit k diskusiám o budúcnosti Európy – v prvej polovici roku 2018 bol program Európskeho parlamentu pomerne pestrý. Prinášame zhrnutie hlavných tém uplynulého polroka.
Prepis:
V prvej polovici roku 2018 zorganizoval Európsky parlament sériu diskusií o budúcnosti Európy s lídrami európskych štátov. Migrácia, zmena klímy, rast aj bezpečnosť – čelní predstavitelia ôsmich štátov prišli do Parlamentu diskutovať o výzvach, na ktoré musí Únia reagovať. Medzi ne sa radí aj rozhodnutie Spojeného kráľovstva o vystúpení z Únie. Parlament zastáva významnú úlohu v rokovaniach o podmienkach dohody o odchode. Poslanci EP v marci trvali na spoločných záväzkoch, pokiaľ ide o práva občanov, finančné povinnosti a hranice s Írskom. V snahe o posilnenie digitálneho hospodárstva Parlament hlasoval o odstraňovaní bariér pri cezhraničnom nakupovaní cez internet a schválil návrh zákona, ktorý má uľahčiť voľný tok iných ako osobných údajov. S cieľom posilniť práva vysunutých pracovníkov poslanci EP hlasovali o nových pravidlách, ktoré majú zaručiť, aby pracovníci dočasne vyslaní na prácu do iného štátu EÚ dostávali za rovnakú prácu aj rovnakú mzdu. Ich cieľom je zlepšiť podmienky týkajúce sa cestovania aj ubytovania a nastoliť v spoločnostiach spravodlivú hospodársku súťaž. Minimálne 32 percent. Presne takéto množstvo energie by malo pochádzať z obnoviteľných zdrojov. Poslanci EP tiež stanovili ciele, napríklad využívanie inteligentných technológií a energeticky účinnú renováciu budov. V rámci boja so zmenou klímy došlo k zmenám systému obchodovania s emisiami uhlíka, takto sa majú znížiť emisie skleníkových plynov minimálne o 40 percent. Rovnako obmedzuje emisie CO2 z priemyslu a stimuluje investície do nízkouhlíkových technológií. Parlament stanovil nové ciele, ktorými chce podporiť recykláciu, obmedziť skládkovanie a predchádzať tvorbe odpadu lepšími spôsobmi balenia. Týmito krokmi má spoločnosť efektívnejšie využívať svoje zdroje. Vďaka novým pravidlám sa má obmedziť plytvanie potravinami v Únii o polovicu. Poslanci EP požadujú, aby sa udržateľná poľnohospodárska politika začlenila do obehového hospodárstva, čím sa podporia inovácie, výskum aj využívanie inteligentných postupov. Ďalej naliehavo žiadali férové prerozdeľovanie zdrojov poľnohospodárom a zvýšenie podpory včelárov.